नीरव मोदी को 2011 में ही पता था कि उसे एक दिन फर्जी लेनदेन द्वारा हड़पे गए हजारों करोड़ रुपए के साथ गायब होना पड़ेगा. मोदी ने 20 से भी ज्यादा गुप्त रूप से नियंत्रित फर्जी कंपनियां के नेटवर्क का इस्तेमाल कर हीरा और अन्य जेम्स के इंपोर्ट के नाम पर गोरखधंधा चलाया. अमेरिकी जांचकर्ताओं को कई ऐसे सौदों के सबूत मिले हैं जहां फायरस्टार ग्लोबल इकाइयों और नीरव मोदी द्वारा बनाई गई फर्जी कंपनियों के बीच तराशे हुए हीरों की अदला-बदली की गई. जांच टीम ने मोदी की कंपनियों के सौदों से जुड़े कई एक्सपोर्ट बिलों और पैकिंग लिस्ट की पड़ताल की. इसमें पता चला कि अमेरिकी कंपनियों, अंतरराष्ट्रीय फायरस्टार कंपनियों और फर्जी कंपनियों को भेजे गए माल में एक जैसे खूबसूरत रंग वाले तराशे गए हीरे थे.